“จอมทรัพย์” เก็บบิ๊กล็อต SUPER เพิ่ม 382 ล้านหุ้น 1.15 บ. ดึงความเชื่อมั่นนักลงทุน
“จอมทรัพย์” เก็บบิ๊กล็อต SUPER เพิ่ม 382 ล้านหุ้น ที่ราคา 1.15 บ./หุ้น ซึ่งเป็นราคาสูงกว่ากระดาน ดึงความเชื่อมั่นนักลงทุน
25 เม.ย. 2561

สืบเนื่องจากก่อนหน้านี้เกิดกระแสข่าวลือว่า บริษัท ซุปเปอร์บล๊อก จำกัด (มหาชน) หรือ SUPER จะมีการทำรายการซื้อขายกระดานรายใหญ่ (Big lot) โดยจะเป็นการจำหน่ายหุ้นของ นายประเดช กิตติอิสรานนท์ ผู้ถือหุ้นใหญ่อันดับที่ 2 ของ SUPER ซึ่งถือหุ้นอยู่ทั้งหมด 2.93 พันล้านหุ้น คิดเป็นสัดส่วน 10.72% ของหุ้นจดทะเบียนที่ชำระแล้วกับตลาดหลักทรัพย์แห่งประเทศไทย
โดยนายจอมทรัพย์ โลจายะ ประธานคณะกรรมการ และผู้ถือหุ้นอันดับที่ 3 ของ SUPER จะเป็นผู้รับทำรายการซื้อหุ้นในครั้งนี้จากนายประเดช
ขณะที่วานนี้ (23 เม.ย.) มีรายการสรุปซื้อขายกระดานรายใหญ่ (Big lot) ของหุ้น SUPER จำนวน 2 รายการ ปริมาณ 130 ล้านหุ้น มูลค่ารวม 149.50 ล้านบาท ราคาเฉลี่ย 1.15 บาทต่อหุ้น
ทั้งนี้ รายการซื้อขายดังกล่าวเป็นการซื้อหุ้นโดยนายจอมทรัพย์ เพื่อเป็นการเรียกความมั่นใจธุรกิจในอนาคต และยังคงหาวิธีลดต้นทุน หนุนเป้ารายได้เติบโตไม่ต่ำกว่า 25% พร้อมกับเชื่อมั่นว่าปีนี้จะสามารถ COD ทะลุเป้า 800 – 900 MW
ล่าสุด ในวันนี้ (24 เม.ย.) มีรายการสรุปซื้อขายกระดานรายใหญ่ (Big lot) ของหุ้น SUPER จำนวน 6 รายการ ปริมาณ 382 ล้านหุ้น มูลค่ารวม 439.26 ล้านบาท ราคาเฉลี่ย 1.15 บาทต่อหุ้น ซึ่งเป็นราคาสูงกว่ากระดานซื้อขาย
โดยราคาหุ้น SUPER ปิดตลาดวันนี้อยู่ที่ 1.13 บาท ไม่เปลี่ยนแปลง สูงสุดที่ 1.16 บาท ต่ำสุดที่ 1.13 บาท มูลค่าซื้อขายที่ 640.48 ล้านบาท
ดังนั้น “ข่าวหุ้นธุรกิจออนไลน์” จึงตั้งข้อสังเกตว่า รายการซื้อขายหุ้นในวันนี้อาจจะเป็นการทำรายการของนายจอมทรัพย์ เช่นเดียวกัน
โครงสร้างผู้ถือหุ้นรายใหญ่อันดับ 1-5 ล่าสุด ณ วันที่ 15/03/2561
ที่มา : ตลท.